ส่วนที่ 1 ข้อมูลสรุป

บริษัท บ้านปู จำกัด (มหาชน) (“บริษัทฯ”) ดำเนินธุรกิจเกี่ยวกับพลังงาน โดยมีธุรกิจหลักที่สำคัญ
2 ธุรกิจ คือ ธุรกิจถ่านหินและธุรกิจ ไฟฟ้า

ด้านธุรกิจถ่านหิน บริษัทฯ เป็นผู้ผลิตและจำหน่ายถ่านหินเอกชนรายใหญ่ที่สุดในประเทศไทย
โดยมีเหมืองผลิตถ่านหินในประเทศไทย 3 เหมือง คือ เหมืองลำปาง จังหวัดลำปาง เหมืองลำพูน
จังหวัดลำพูน และเหมืองเชียงม่วน จังหวัดพะเยา และในสาธารณรัฐอินโดนีเซียอีก 6 เหมือง
ได้แก่ เหมือง Jorong เกาะกาลิมันตัน ซึ่งเริ่มทำการผลิตในเชิงพาณิชย์ตั้งแต่ปี พ.ศ. 2542
และเหมือง Mampun Pandan เกาะสุมาตรา ซึ่งอยู่ในระหว่างขั้นตอนการสำรวจ (Exploration
Stage) เหมือง Indominco เริ่มทำการผลิตในเชิงพาณิชย์ตั้งแต่ปี พ.ศ. 2540 เหมือง
Kitadin เริ่มทำการผลิตในเชิงพาณิชย์ตั้งแต่ปี พ.ศ. 2527 เหมือง Trubaindo
ซึ่งอยู่ระหว่างการสำรวจคาดว่าจะเริ่มทำการผลิตประมาณปลายปี พ.ศ. 2547 และเหมือง
Barasentosa ปัจจุบันอยู่ระหว่างขั้นตอนการสำรวจ และจากเหมืองถ่านหินที่มีอยู่ในขณะนี้
ทำให้บริษัทฯ มีกำลังการผลิตถ่านหินเพิ่มขึ้นจาก 6.8 ล้านตันต่อปี เมื่อปี พ.ศ. 2544 เป็น 15.8
ล้านตันต่อปี ในปี พ.ศ. 2545

ด้านธุรกิจไฟฟ้า บริษัทฯ ได้ร่วมลงทุนในโครงการผลิตไฟฟ้าเอกชนตามโครงการผู้ผลิตไฟฟ้าอิสระ
(Independent Power Producer – IPP) 2 โครงการ ได้แก่ โรงไฟฟ้า บริษัท ไตร
เอนเนอจี้ จำกัด (บริษัทฯ ถือหุ้นอยู่ร้อยละ 37.5 ของทุนชำระแล้ว)
ซึ่งเป็นโรงไฟฟ้าพลังความร้อนร่วม กำลังการผลิต 700 เมกะวัตต์ ใช้ก๊าซธรรมชาติเป็นเชื้อเพลิง
ตั้งอยู่ที่จังหวัดราชบุรี เริ่มเปิดดำเนินการในเชิงพาณิชย์ตั้งแต่ปี พ.ศ. 2543 และโรงไฟฟ้า บริษัท
บีแอลซีพี เพาเวอร์ จำกัด (บริษัทฯ ถือหุ้นอยู่ร้อยละ 50 ของทุนชำระแล้ว)
ซึ่งเป็นโครงการโรงไฟฟ้าขนาด 1,347 เมกะวัตต์ ใช้ถ่านหินเป็นเชื้อเพลิง
โดยมีกำหนดเปิดดำเนินการในเชิงพาณิชย์ประมาณปี พ.ศ. 2549 นอกจากนี้บริษัทฯ
ยังได้ลงทุนในบริษัท ผลิตไฟฟ้าราชบุรีโฮลดิ้ง จำกัด (มหาชน) และ Amata Power (Bien Hoa)
Ltd. ในสาธารณรัฐสังคมนิยมเวียดนาม

สำหรับธุรกิจแร่ บริษัทฯ ได้ลดสัดส่วนการลงทุนในธุรกิจแร่ดินขาวและดินบอลเคลย์ โดยบริษัทฯ
ได้ขายหุ้นในบริษัทย่อยคือ บริษัท มินเนอรัล รีซอร์สเซส ดีเวลลอปเม้นท์ จำกัด และบริษัท
เอ็มอาร์ดี-อีซีซี จำกัด ให้กับ Imerys SA ทำให้บริษัทฯ
มีสัดส่วนการลงทุนในธุรกิจแร่ดินขาวและดินบอลเคลย์ลดลงเหลือร้อยละ 30 ในส่วนธุรกิจอื่น บริษัทฯ
ได้ขายหุ้นทั้งหมดของบริษัท บ้านปู เทอร์มินัล จำกัด ซึ่งเป็นบริษัทประกอบกิจการท่าเทียบเรือ
ที่แหลมฉบัง จังหวัดชลบุรี ให้กับบริษัท นามยืนยงชิปปิ้ง จำกัด

ผลประกอบการสำหรับปีสิ้นสุดวันที่ 31 ธันวาคม พ.ศ. 2545 บริษัทฯ และบริษัทย่อยมีรายได้จากการขายรวมจำนวน 10,909 ล้านบาท เพิ่มขึ้นจากงวดเดียวกันของปีก่อนจำนวน 5,494 ล้านบาท คิดเป็นร้อยละ 101 และมีกำไรสุทธิรวมทั้งสิ้น 1,449 ล้านบาท เพิ่มขึ้นจากงวดเดียวกันของปีก่อนจำนวน 665 ล้านบาท การเพิ่มอย่างมีนัยสำคัญนี้เนื่องมาจากการเข้าถือหุ้นโดยตรงในกลุ่มเซ็นทรัลลิงค์เมื่อวันที่ 1 มีนาคม พ.ศ. 2545 ทั้งนี้รายได้ในสัดส่วนร้อยละ 97 ของรายได้จากการขายรวมเป็นรายได้จากการจำหน่ายถ่านหินทั้งจากแหล่งผลิตในประเทศไทยและในสาธารณรัฐอินโดนีเซีย

ในวันที่ 14 มกราคม พ.ศ. 2546 มีผู้ถือใบสำคัญแสดงสิทธิที่จะซื้อหุ้นสามัญ (BANPU-W2)
ใช้สิทธิซื้อหุ้นสามัญใหม่ของบริษัทฯ เป็นจำนวนทั้งสิ้น 48,253,610 หน่วย คิดเป็นร้อยละ 46.05
แปลงเป็นหุ้นสามัญจำนวน 52,903,216 หุ้น โดยบริษัทฯ ได้รับเงินในครั้งนี้จำนวน 1,635
ล้านบาท และในวันที่ 3 กุมภาพันธ์ พ.ศ. 2546 บริษัทฯ ได้ออกและเสนอขายหุ้นกู้ชนิดระบุชื่อผู้ถือ
ไม่ด้อยสิทธิ ไม่มีหลักประกัน และทยอยชำระคืนเงินต้น ให้แก่ผู้ลงทุนสถาบัน มูลค่า 3,000 ล้านบาท
อัตราดอกเบี้ยคงที่ร้อยละ 2.95 ต่อปี โดยบริษัท ทริสเรทติ้ง จำกัด
จัดอันดับความน่าเชื่อถือของหุ้นกู้ในระดับ “A”

บริษัทฯ ได้จัดระบบภายในองค์กรให้มีกระบวนการกำกับดูแลกิจการที่ดี โดยมีคณะกรรมการตรวจสอบ
คณะกรรมการสรรหา
และคณะกรรมการกำหนดค่าตอบแทนเป็นองค์ประกอบสำคัญในการสนับสนุนด้านการจัดการด้วยหลักการโปร่งใสและการบริหารงานที่ตรวจสอบได้
และมีการสื่อสารกับผู้ถือหุ้น นักลงทุนและนักวิเคราะห์อย่างสม่ำเสมอด้วยข้อมูลที่ถูกต้องและเพียงพอ
เพื่อให้เกิดผลประโยชน์สูงสุดแก่ผู้ถือหุ้นและนักลงทุน ตลอดจนบริษัทฯ
มีนโยบายในการดำเนินธุรกิจที่เป็นประโยชน์ต่อเศรษฐกิจและสังคม
โดยให้ความสำคัญกับการดูแลรักษาสิ่งแวดล้อมและความปลอดภัยจากกิจกรรมของบริษัทฯ
ทั้งที่ดำเนินการเองและร่วมมือกับรัฐและชุมชนอย่างเคร่งครัดและต่อเนื่อง
และปฏิบัติตามกฎหมายและข้อบังคับที่เกี่ยวข้องอย่างครบถ้วน